Bod bə́lɛ́ yǎ Bəməwóm mə́lɛ̂, bə́ ngásus, á mə̄tádí mə́kwé bídí, bə́ kə́ ábə̄ Dávid á ḿbōg ákɔ́g yǎ Adulam. Ǹtíé tē ǹkunda Bəfilísta ó ngákə vúl mīńkán á ḿbīgīlí Bərefáit. 14Dávid a ngákə sɔbɔ, ekom bitíé Bəfilísta dzyá é ngábə́ á Bételehɛ́m. 15Ńdɔ̄ Dávid a ngátám nâ: “Zá á ngānyūū ma məndím yā étam é nə́ á ḿbɛ̄ Bételehɛ́m.” 16Ńdɔ̄ míḿbén mílɛ́ mī mí ngáyái zěn á zāŋ miǹkán Bəfilísta, bə́ lɛ́ɛ́ mə̄ndím étǎm yā é nə́ á ḿbɛ̄ Bételehɛ́m. Ńdɔ̄ bə́ ngánɔŋ mɔ́, bə́ kə́ ai mɔ́ ábə̄ Dávid, hədá ǹdɔ a ngábɛn nyú, ńdɔ a ngásoe mɔ́ anə́ mə̄túnuŋa ású Ńtondôbə. 17Nyé nâ: “Tə Ǹtondôbə a yə́bə́ nâ mə́ bɔ dzǎm tē. Məkǐ mə́ é bod bə́ kə́ famala ényiŋ dzabán málā !” Ńdɔ a ngábɛn nyú, éyə̄ á mīḿbén mílɛ́ mí ngábɔ̄ ná. 18Avishái, mǎnyāŋ Yoab ai mɔ́n Seruya, a ngábə́ ńdzóe bəbɛ́d bikabilí bítá. Énye a ngásamaza akɔ̌ŋ ekie á nyɔ́l bod miǹtɛd mílɛ́, ńdɔ̄ dzwé díé lə́ ngáwúm á zāŋ Bə́lɛ́. 19A ngáwúm á lodo Bə́lɛ́, a tə́bə́ ńdzóe wabán, hədá a ndzí kig láŋaban á táŋ Bə́lɛ́. 20Benayahu, mɔ́n Yehoyada, m̀bén yǎ ódɔ á bītá, byálí byali yǎ Kavsêl. Énye a ngáwé zīngí ébɛ̄ yǎ Moab. Ényē fə a ngásus, a kə́ wē émgbə́m á ébɛ̄ mə́ndím, ámǒs ávə́b mətâg. 21Hə ényē fə a ngáwé mod ǹsamazǎ mān Égîptɛn. Mǎn Égîptɛn a ngábə́ bələ́ ákɔ̌ŋ á mɔ́, hədá nyé á bələ́ hə ǹtúm, ńdɔ a ngáfadi akɔ̌ŋ á mɔ́ mə́ mān Égîptɛn, ńdɔ a ngáwé nyē ai akɔ̌ŋ díé émēn. 22É mam Benayahu, mɔ́n Yehoyada, a ngábɔ, émɔ̄ á málā. Ńdɔ̄ dzwé díé á ngákwí zīngí á zāŋ mim̀bén mílɛ́.